Пошто више није могао да одуговлачи са давањем коначног одговора Адолфу Хитлеру, кнез Павле Карађорђевић је донео одлуку о приступању Краљевине Југославије у Тројни пакт. Тада су се јавиле сумње да би Хитлер могао да затражи повратак на премијерску функцију свог савезника Милана Стојадиновића, председника Српске радикалне странке, који је за време свог мандата створио чврсте пријатељске везе са Италијом (у којој је на власти био фашистички режим) и Немачком (у којој је на власти био национал-социјалистички режим). Крунски савет је, 6. марта 1941. године, донео одлуку да се бивши премијер Милан Стојадиновић повери Британцима „на чување“, како не би имао утицаја на политичке и друштвене прилике у Југославији. Иако је Устав забрањивао прогон југословенских грађана из Краљевине Југославије, Стојадиновић је прогнан у Грчку, 18. марта, где су га преузеле британске трупе.